Mara fil-periklu tal-mewt wara li nstabet mitluqa mal-art wara argument f'San Pawl il-Baħar
Imtella' Lulju 26, 2020 - Aġġornata 26 Ta' Lulju, 2020 12:37pm Mara Ingliża ta' 49 sena minn San Pawl il-Baħar, tinsab fil-periklu tal-mewt, wara li kienet involuta f'argument f'San Pawl il-Baħar. Ilbieraħ filgħaxija, għall-ħabta tal-22:45, il-Pulizija ġiet infurmata li kien hemm bżonn l-assistenza tagħha fi Triq it-Turisti, San Pawl il-Baħar, minħabba xi argument. Il-Pulizija tad-Distrett marru immedjatament fuq il-post fejn sabu persuna mitluqa mal-art. Immedjatament intalbet l-assistenza ta' tim mediku li ħadet lill-vittma l-Isptar Mater Dei. Minn stħarriġ preliminari rriżulta li l-mara ta' 49 sena, kellha argument ma' raġel Sirjan ta' 38 sena minn Ħal Balzan. Aktar tard il-mara ġiet iċċertifikata li qed issofri min ġrieħi serji. Ir-raġel ta' 38 sena qed jiġi mitkellem mill-Pulizija filwaqt li bil-każ ġiet infurmata l-Maġistrat tal-Għassa Dr Doreen Clarke li ordnat li ssir inkjesta u ħatret diversi esperti biex jassistuha. L-investigazzjonijiet mill-Pulizija tad-Distrett għadhom għaddejjin.